b'\n_START_ARTICLE_\nSekso terapija (TV serialas)\n_START_SECTION_\nSerialo turinys\n_START_PARAGRAPH_\nTai brit\xc5\xb3 komedin\xc4\x97 drama apie paaugli\xc5\xb3 gyvenim\xc4\x85, santykius su artimaisiais, mokykl\xc4\x85 ir pirmas seksualines patirtis. Pagrindinio serialo veik\xc4\x97jo mama dirba seksologe, o nedaug \xc5\xbeinantis apie lytin\xc4\xaf gyvenim\xc4\x85 \xc5\xa1e\xc5\xa1iolikmetis Otis Milburn, siekdamas u\xc5\xbemegzti artimesn\xc4\xaf ry\xc5\xa1\xc4\xaf su savo mokyklos simpatija Maeve Wiley ir j\xc4\x85 su\xc5\xbeav\xc4\x97ti, tampa savo mokyklos mokini\xc5\xb3 seksologu ir konsultuoja paauglius jiems i\xc5\xa1kilusiais klausimais ir padeda i\xc5\xa1vengti problem\xc5\xb3._NEWLINE_Seriale palie\xc4\x8diama ir Otis Milburn vaikyst\xc4\x97s trauma, d\xc4\x97l kurios jis vengia myl\xc4\x97tis, bet nori tai i\xc5\xa1bandyti. Serialo seksualinis turinys yra platus: \xc5\xbei\xc5\xabrovai mato ir vyr\xc5\xb3, ir moter\xc5\xb3 nuogum\xc4\x85, \xc4\xafskaitant ir lytinius organus, veik\xc4\x97jai lyti\xc5\xa1kai santykiauja ir atvirai kalba apie orgazmus, k\xc5\xabno skys\xc4\x8dius, seksualines praktikas ir patirtis, pozicijas, k\xc5\xabno dalis ir t. t. Serialas apima ir tolerancijos tem\xc4\x85. Jame ai\xc5\xa1kiai pavaizduojami orientacij\xc5\xb3 skirtumai, taip pat ir aseksualumas. Parodomas skirtumas tarp suaugusio \xc5\xbemogaus suvokimo \xe2\x80\x93 50-met\xc4\xaf pasiekusios motinos po\xc5\xbei\xc5\xabrio bei paauglio drov\xc4\x97jimosi vis dar apie tai kalb\xc4\x97ti ir tai pa\xc5\xbeinti. Seriale vaizduojamos kartais ir absurdi\xc5\xa1kos situacijos (pavyzd\xc5\xbeiui paauglio bandymas naudoti viagr\xc4\x85), ta\xc4\x8diau serialo k\xc5\xabr\xc4\x97jai mano, jog tokios situacijos yra realios ir labai da\xc5\xbenai pasitaikan\xc4\x8dios tarp br\xc4\x99sti pradedan\xc4\x8di\xc5\xb3 paaugli\xc5\xb3, kurie dar tik pradeda pa\xc5\xbeinti save, savo ir kito \xc5\xbemogaus k\xc5\xabn\xc4\x85.\n_START_SECTION_\nFilmavimas\n_START_PARAGRAPH_\nSerialas filmuotas briti\xc5\xa1koje mokykloje, briti\xc5\xa1koje aplinkoje su brit\xc5\xb3 paaugli\xc5\xb3 komanda, ta\xc4\x8diau vis tiek, \xc5\xbei\xc5\xabrint serial\xc4\x85 jau\xc4\x8diasi amerikieti\xc5\xa1ka atmosfera. Kult\xc5\xabriniu po\xc5\xbei\xc5\xabriu, atmosfera yra nespecifin\xc4\x97, su daugeliu element\xc5\xb3 i\xc5\xa1 JAV patirties: \xe2\x80\x9eLetterman\xe2\x80\x9c stiliaus striuk\xc4\x97s ir uniform\xc5\xb3 nebuvimas, amerikieti\xc5\xa1kos plaukimo komandos, simboliniai amerikieti\xc5\xa1ki mokyklos \xc5\xa1okiai, filmo \xe2\x80\x9ePusry\xc4\x8di\xc5\xb3 klubas\xe2\x80\x9c stiliaus mokyklos spintel\xc4\x97s, mokiniai, \xc5\xbeaid\xc5\xbeiantys amerikieti\xc5\xa1k\xc4\x85 futbol\xc4\x85 ir kt. Tod\xc4\x97l, tik\xc4\x97tina, kad \xc5\xa1is brit\xc5\xb3 ir amerikie\xc4\x8di\xc5\xb3 mi\xc5\xa1inys yra bent i\xc5\xa1 dalies sukurtas tam, kad serialas tapt\xc5\xb3 labiau tarptautinis. _NEWLINE_Serialas filmuotas Jungtin\xc4\x97je Karalyst\xc4\x97je Wye Valley miestelyje, Velse. O Moordaleo vidurin\xc4\x97s mokyklos scenos filmuotos Piet\xc5\xb3 Velso universitete.'